Κανονισμός (ΕΚ) αριθ. 2101/2002 της Επιτροπής

της 28ης Νοεμβρίου 2002

για την τροποποίηση του κανονισμού (ΕΚ) αριθ. 21/2002 όσον αφορά το ισοζύγιο προβλέψεων εφοδιασμού των Αζορών για τον τομέα των σιτηρών για το έτος 2002

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1453/2001 του Συμβουλίου, της 28ης Ιουνίου 2001, περί ειδικών μέτρων όσον αφορά ορισμένα γεωργικά προϊόντα υπέρ των Αζορών και της Μαδέρας και για την κατάργηση του κανονισμού (ΕΟΚ) αριθ. 1600/92 (Poseima)(1), και ιδίως το άρθρο 3 παράγραφος 6,

Εκτιμώντας τα ακόλουθα:

(1) Στο παράρτημα II μέρος 1 του κανονισμού (ΕΚ) αριθ. 21/2002 της Επιτροπής, της 28ης Δεκεμβρίου 2001, για την κατάρτιση των ισοζυγίων προβλέψεων εφοδιασμού και για τον καθορισμού των κοινοτικών ενισχύσεων για τις άκρως απόκεντρες περιφέρειες σύμφωνα με τους κανονισμούς του Συμβουλίου (ΕΚ) αριθ. 1452/2001, (ΕΚ) αριθ. 1453/2001 και (ΕΚ) αριθ. 1454/2001(2), όπως τροποποιήθηκε τελευταία από τον κανονισμό (ΕΚ) αριθ. 2085/2002(3), έχει καταρτισθεί ισοζύγιο προβλέψεων εφοδιασμού και καθοριστεί η κοινοτική ενίσχυση για τα σιτηρά και τα προϊόντα σιτηρών για τις Αζόρες, σύμφωνα με τον κανονισμό (ΕΚ) αριθ. 1453/2001.

(2) Στο ισοζύγιο προβλέψεων εφοδιασμού προβλέπεται ετήσια ποσότητα 148300 τόνων σιτηρών και 20400 τόνων ελαιούχων σπόρων για τις Αζόρες. Λόγω της ξηρασίας κατά το έτος 2002 και αύξησης των ζώων, η σημερινή κατάσταση του ειδικού καθεστώτος εφοδιασμού δείχνει ότι οι ποσότητες που καθορίστηκαν για τον εφοδιασμό σε σιτηρά είναι μικρότερες από τις ανάγκες. Αντιθέτως, η χρησιμοποίηση ελαιούχων προϊόντων είναι κατά πολύ μικρότερη από τις προβλέψεις του ισοζυγίου.

(3) Με επιστολή της 29ης Οκτωβρίου 2002, οι πορτογαλικές αρχές υπέβαλαν, κατά συνέπεια, αίτηση τροποποίησης του ισοζυγίου σχετικά με τον τομέα των σιτηρών και των ελαιούχων σπόρων στις Αζόρες, ώστε να ικανοποιηθούν οι δικαιολογημένες ανάγκες εφοδιασμού της περιφέρειας αυτής.

(4) Ως εκ τούτου, όσον αφορά τον εφοδιασμό σε σιτηρά και ελαιούχους σπόρους, πρέπει να τροποποιηθεί η κατανομή των ποσοτήτων που καθορίστηκαν για τις Αζόρες στο πλαίσιο του αρχικώς αποφασισθέντος ισοζυγίου εφοδιασμού.

(5) Δεδομένου ότι η εν λόγω τροποποίηση απαιτείται μόνο για να βελτιωθεί η προσωρινή κατάσταση που προέκυψε κατά το έτος 2002, το ισοζύγιο προβλέψεων εφοδιασμού πρέπει να τροποποιηθεί μόνο για το έτος 2002. Για να αποφευχθεί η διακοπή του εφοδιασμού αυτών των νήσων, η τροποποίηση αυτή έχει επείγοντα χαρακτήρα.

(6) Είναι επομένως σκόπιμο να τροποποιηθεί ο κανονισμός (ΕΚ) αριθ. 21/2002.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα II μέρος 1 του κανονισμού (ΕΚ) αριθ. 21/2002 ο πίνακας σχετικά με τις Αζόρες αντικαθίσταται από το κείμενο που εμφαίνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται μέχρι τις 31 Δεκεμβρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Νοεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 21.7.2001, σ. 26.

(2) ΕΕ L 8 της 11.1.2002, σ. 15.

(3) ΕΕ L 321 της 26.11.2002, σ. 3.

ΠΑΡΑΡΤΗΜΑ

"ΑΖΟΡΕΣ

>ΘΕΣΗ ΠΙΝΑΚΑ>"